《雨次遥望彼秾削色诗以叹之》
明代·郭之奇

眼中花尚有，天外景全虚。零落脂容减，凄清粉泪馀。

每疑风柳妒，一听晓禽疏。忍气催条末，伤心抱蕊初。

小青微态出，轻碧细芽舒。人在秦淮住，家依洞口居。

渡江何用楫，知姓许同裾。恐失烟光去，犹留软艳挐。

醉红相酝藉，新绿任吹嘘。难倚春嚬笑，故招雨吐茹。

廉纤湮窈幕，迷𩆓染低袪。远绛朝潜洗，浓芳夜稍除。

大都情似泣，应使黛愁舒。此意谁堪托，销魂独向余。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。